
Scarlet Wilson

En legende romkamerat

Oversatt av Kirsti Myro

MINISERIE: SMÅ HJERTER, STORE FØLELSER


På klinikken i Washington kjemper sykepleierne for de aller minste, samtidig som de prøver å ikke bli distrahert av omveltende hendelser i livet utenfor sykehusporten … Dette er del to i miniserien Små hjerter, store følelser.

Kjære leser,

Det er alltid gøy å skrive en dobbeltroman sammen med en annen legeromanforfatter, så da jeg fikk tilbudet om å skrive en historie om to søstre sammen med Juliette Hyland, svarte jeg umiddelbart ja!

Det har vært gøy å idémyldre om søstrene, om hvem de er som personer og om mennene som fanger interessen deres. Jeg skriver om den yngre søsteren, Alice, og den litt gretne skotten hennes, Dougie.

Begge karakterene mine har hemmeligheter – deler av seg selv som de ikke er villige til å blottlegge – og det skal mye til for at de endelig kommer seg dit. Håper du nyter reisen.

Alt godt fra

Scarlet


Til min medsammensvorne, Juliette Hyland. Jeg elsket å skrive en dobbeltroman sammen med deg. Takk for den inngående kunnskapen om Washington og bruken av Foggy Bottom, som fortsatt får meg til å le! 


1

Alice Greene sukket idet katten hennes, Sooty, spaserte målbevisst over ansiktet hennes for tredje gang. Det var fullstendig med vilje. Han hadde hørt vekkerklokken hennes ringe og ville sørge for at hun husket å mate ham før hun dro på jobb.

«Én gang», mumlet Alice under dynen. «Jeg glemte det én gang. Må jeg bli behandlet slik resten av livet?»

Sooty, fornøyd med oppmerksomheten, mjauet høyt.

Alice satte seg opp, kastet av seg dynen og rasket med seg jobbantrekket. Fem minutter senere hadde hun tatt en dusj – overvåket av en lat Sooty. «Dette er ikke en publikumssport», sa hun lavt idet hun dro på seg klærne og gikk ut på kjøkkenet.

Hun tok kattematen ut av kjøkkenskapet og helte en halv kopp i matskålen hans. Så skiftet hun ut vannet og klappet ham kjærlig over nakken da han umiddelbart begynte å spise.

Den lille, svarte katten med en hvit flekk i pelsen var det eneste selskapet hun hadde nå om dagen. Ikke at hun hadde noe imot det. Søsteren hennes, Penny, hadde funnet sin store kjærlighet i en av legene de jobbet med på Wald Barnesykehus, og Alice var glad på hennes vegne. Hun var det. Benedict Denbar hadde fått Pennys øyne til å stråle på en måte som Alice aldri hadde sett dem gjøre før. De hadde forlovet seg, og da Penny hadde flyttet inn sammen med ham, hadde Alice blitt igjen alene i huset de hadde delt i Washington.

Det var greit. Hun trengte bare noen til å dekke halve husleien, og en av kollegaene hennes fra nyfødtintensiven der hun jobbet, Mariela Martínez, skulle snart flytte inn.

Det ville bli rart bo sammen med noen andre enn søsteren. De hadde delt soverom nesten hele oppveksten, på stadig flyttefot siden begge foreldrene deres jobbet i militæret. Penny hadde alltid vært bestevennen hennes, og Alice hadde til og med valgt å følge i hennes fotspor yrkesmessig.

Hun smilte og tok på seg ryggsekken for å gå til T-banen. Penny skulle også jobbe i dag. Kanskje de ville rekke å spise frokost sammen og slå av en prat.

Telefonen hennes durte på vei til stasjonen. Hun leste meldingen som kom via en datingapp og ristet på hodet. To dater med fyren hun hadde gitt kallenavnet «kjekkasspionen» var nok. Det var greia med Washington. Det var masse menn her, men de fleste av dem tilhørte én av to kategorier – etterretningsansatte eller politikere. Mennene som jobbet innenfor etterretning, virket permanent mistroiske, mens politikerne likte å snakke. Først og fremst om seg selv.

Alice ville ha noen som det var gøy å være sammen med. Noen som var annerledes. Noen som ikke behandlet henne som armpryd, men som så på henne på samme måte som Benedict så på søsteren hennes.

Det var merkelig. Hun hadde vært datingdronninga i årevis. Hun hadde aldri vært i et seriøst forhold, hadde alltid kommet seg ut av det før noen ble såret. Eller hun hadde i det minste forsøkt å gjøre det.

Men for cirka to år siden – omtrent samtidig som Penny hadde funnet ut at den forrige forloveden hennes alt var gift og hadde familie – hadde Alice havnet i en utfordrende situasjon med en fyr hun hadde datet i rundt seks uker. Etter mange uker med sene telefoner og merkelige hendelser i leiligheten, hadde hun til slutt snakket med en venn som jobbet i politiet. Han hadde kalt det personforfølgelse og hadde tatt en alvorlig prat med fyren som hadde sverget på at Alice hadde oppmuntret ham og gitt ham en hel masse signaler om at hun ville fortsette forholdet deres.

Hun hadde ikke det. Men det hadde fått henne til å revurdere nesten hvert eneste ord hun sa på en date og hver eneste melding hun sendte. Hun ville aldri bli anklaget for å sende blandede signaler igjen. Hun hadde ikke engang fortalt Penny om det som hadde skjedd. Penny hadde bodd i Ohio og hatt nok med sine egne problemer, og da hun hadde dumpet eksen og flyttet tilbake til Washington, hadde alt vært over, og det hadde ikke vært noen vits i å bringe det opp igjen. Penny ville bare ha blitt bekymret. Og Alice var tjueni år gammel, mer enn gammel nok til å ta vare på seg selv.

Men det hadde gjort henne usikker. Kollegaene ertet henne for datingappene, uten å innse at det gjorde det mulig for henne å formidle at hun lette etter kjærlighet samtidig som hun holdt menn på avstand.

Hun sukket idet hun kom til stasjonen Foggy Bottom og tok rulletrappen ned for å vente på T-banen. De siste dagene hadde hun tatt seg av et tvillingpar på nyfødtintensiven. De hadde blitt født i uke tjuefire og var fortsatt i faresonen. Før i tiden ville ikke så små barn ha hatt noen sjanse, men store fremskritt innenfor teknologi og medisin gjorde at de hadde gode utsikter nå – selv om de trengte et langt opphold på nyfødtintensiven før de var klare for å dra hjem. En nyfødtsykepleier som Alice brukte like mye tid på å ta seg av foreldrene som hun brukte på å ta seg av de små barna. De fleste foreldre var uforberedt på at det ville bli en prematur fødsel, eller fikk i beste fall et par dagers varsel. Moren til Ruby og Ryan var definitivt i den uforberedte kategorien. Alice var bekymret for henne. Hun virket fortsatt i sjokk. Det var ikke uvanlig, men det hadde gått nesten en hel uke nå, og Angie virket fortsatt fjern. Hun hadde snakket om en sjokolade som hun likte. Kanskje Alice kunne forsøke å kjøpe med seg noe fra kiosken ved sykehuset – og kanskje en kaffe også. Alt for å engasjere Angie litt og skape en forbindelse mellom dem.

Ringetonen The Power of Love av Huey Lewis begynte å spille, og hun dro telefonen opp fra lommen med et smil. Dagens låt kom fra filmen Tilbake til fremtiden. Hun skulle beholde ringetonen til en av medarbeiderne fant ut hvilken film den kom fra, og så bytte til en annen. Det var som en minikonkurranse, og Alice hadde haugevis med låter fra åttitallsfilmer lagret på telefonen sin. Hun rynket pannen da hun så Marielas navn lyse opp på skjermen. Mariela skulle ikke jobbe i dag, og Alice kjente henne godt nok til å vite at hun vanligvis ikke var en morgenfugl.

Hun kastet ikke bort et sekund. «Hva skjer? Er alt i orden?»

Mariela forsøkte å si tusen ord på en gang med sin kraftige aksent, noe som sammen med bakgrunnsstøyen gjorde at Alice bare fikk med seg bruddstykker av det hun sa: «Mamá … ulykke … dra tilbake til Spania … unnskyld.»

Alice kjempet for å høre etter mens tankene raste i hodet. «Er det noe jeg kan gjøre for å hjelpe deg?»

Mariela var åpenbart opprørt, og Alice hatet å høre henne slik. En liten tanke begynte å gnage i bakhodet hennes, men hun skjøv den fra seg for å konsentrere seg om det venninnen fortalte henne.

«Jeg tror det kommer til å ta flere måneder, ikke bare noen uker. Jeg er så lei for at jeg lar deg i stikken, Alice, men jeg vet rett og slett ikke når jeg kommer tilbake til Washington …» Stemmen brast, og Alice brøt inn.

«Mariela, ikke tenk på det. Spar energien din til å komme deg hjem til moren din. Det er det som er viktig nå. Jeg skulle ønske at jeg kunne komme og gi deg en diger klem. Jeg er så glad i deg, vennen.»

Mariela hulket igjen. «Tusen takk – og fortell alle barna mine at jeg er lei for det – og alle foreldrene våre.»

Da hun avsluttet samtalen, følte Alice seg som en oppvridd klut. Hun tok banen på autopilot og kjøpte med seg kaffe og sjokolade til seg selv, søsteren og Angie. Sjokolade var helt nødvendig i slike situasjoner.

Da hun kom til nyfødtintensiven og stappet vesken og jakken sin i garderobeskapet, ble det fort tydelig at medarbeiderne hennes allerede visste om ulykken moren til Mariela hadde vært i.

Lave stemmer hvisket: «Det høres ikke bra ut. Jeg håper alt går bra med Mariela.»

«Kan vi slå oss sammen og dekke vaktene hennes en stund? Har noen noe imot det?»

Det var mye hoderisting.

Alice tok seg tid til å vaske hendene før hun gikk bort til Angie, som satt i en komfortabel stol mellom de to kuvøsene barna hennes lå i. Hun så litt forbløffet på Alice da hun ga henne en kaffekopp og noen sjokolader. «Jeg husket at du sa at du likte disse her om dagen.»

Angie var stor i øynene og nikket mot de hviskende kollegaene. «Hva er galt? Har det skjedd noe med et av barna?»

Alice la en hånd over Angies. «Nei, det er Mariela, en av sykepleierne som har tatt seg av Ruby og Ryan. Hun må dra tilbake til Spania. Moren hennes har vært i en bilulykke og har blitt lagt inn på sykehuset. Hun ringte nettopp for å fortelle oss det. De andre forsøker å dekke skiftene hennes – og de er bekymret for henne. Det er alt.»

Det lettede sukket var hørbart for dem begge, men Angie ble umiddelbart flau og begynte å snakke raskt: «Hun er så hyggelig. Er det alvorlig? Det må det være hvis de har bedt henne om å komme tilbake til Spania.»

Alice bet seg i leppen. «Vi vet ikke alle detaljene enda. Så i mellomtiden må vi bare krysse fingrene.»

Det var ikke helt sant. Moren til Mariela hadde fått en alvorlig hodeskade og brukket flere bein, men det trengte hun ikke å dele.

«Bare drikk kaffen din, du, så kommer jeg tilbake for å hjelpe deg her når jeg har fått dagsrapporten.»

Angie nikket og lente seg bakover i stolen. Hun var blek og tydelig sliten. Det var så godt som umulig å sove på nyfødtintensiven. Det spilte ingen rolle at pipingen fra de utallige monitorene var skrudd ned for å beskytte de nyfødte. Foreldrene her inne var oppmerksomme på hver minste lyd, med alle sansene spent til bristepunktet i disse skremmende, ukjente omgivelsene. Det spilte ingen rolle at det var mange siderom med skikkelige senger som foreldrene kunne sove i hvis de ville. De fleste valgte å la være. Og de fleste så ut som Angie.

Alice gikk bort til vaktrommet der Tara, avdelingssykepleieren, snakket med lav stemme. Hun gikk gjennom alle pasientene, statistikker, testresultater og andre anliggender – både når det gjaldt barna og foreldrene. Da hun var ferdig, nikket hun mot vaktplanen på skjermen ved siden av seg. «Jeg har snakket med HR. Mariela får to uker permisjon med lønn, og så tar hun sannsynligvis ulønnet permisjon i noen måneder. Jeg skal se om vi kan få en vikar, men dere vet hvor vanskelig det er her.»

«Bare si ifra når du trenger noen til å ta en vakt», sa Penny idet hun stilte seg ved siden av Alice. «Vi kan bidra, alle sammen», sa hun oppriktig.

Alice gliste til henne. «Det er ikke sikkert at den nye forloveden din vil like at du melder deg frivillig til å tilbringe enda flere timer her på nyfødtintensiven.»

Penny ristet på hodet. «Den nye forloveden min vil sannsynligvis være her selv, så det går bra.»

Benedict var en av legene på nyfødtintensiven, og han hadde en sterk arbeidsmoral, så Alice tvilte ikke på det.

Han dukket opp bak dem som troll i eske. «Snakker dere om meg igjen?» Han smilte og dultet til Alice med albuen. «Pass deg, ellers vil jeg begynne å tro at den fremtidige svigerinnen min faktisk liker meg.»

Alice himlet med øynene og overså telefonen som plutselig durte i lommen hennes. Det var sannsynligvis enda et varsel fra datingappen.

«Skal du ta den?» spurte Benedict.

Alice ristet på hodet. «Jeg er på jobb, så jeg har ikke tid til telefoner. Jeg må uansett bruke de neste timene på å finne en ny person å bo med. Kjenner dere noen som er på utkikk etter et sted å bo?»

Benedict rynket pannen, og hun kunne nesten se ham legge to og to sammen. «Å, så klart. Jeg hadde ikke engang tenkt på det.»

Penny la hånden på søsterens albue. «Jeg hjelper gjerne til. Jeg vil ikke at du skal bli sittende med hele husleien.»

Alice viftet med hånden. Penny hadde nettopp flyttet inn sammen med Benedict – det siste hun ville, var å ødelegge søsterens velfortjente lykke.

Hun slo ut med armene. «Dette er et enormt sykehus. Det må da være noen her som leter etter en veldig gjestmild, helt stueren og utrolig veloppdragen bofelle.»

Benedict la armene i kors og så ut som om han moret seg idet han utvekslet et blikk med Penny. «Wow, jeg vet ikke hvem det kan være, men jeg vil gjerne møte dem.»

«Haha, la meg stå for vitsene», sa Alice idet hun snudde seg for å gå tilbake til Angie og tvillingene. Tankene kvernet i hodet hennes. Hun var ikke helt blakk. Hun hadde et krisefond, men hun ville helst ikke ta av det. Hun ville heller finne noen å bo sammen med. Men hun var ikke desperat heller. Mariela var en god venn, så det hadde vært et enkelt valg å dele med henne. Hun hadde hørt for mange skrekkhistorier om ukjente bofeller med en rekke rare vaner som flyttet inn hos folk.

Huset hennes var lyst og luftig, med hvite vegger, tregulv og en åpen kjøkkenløsning i første etasje. To soverom og to bad i andre etasje gjorde at hun hadde god plass, men hun var likevel skeptisk til å dele med noen hun ikke kjente.

Alice skjøv alle tanker om bosituasjonen sin fra seg. Det var Angie, Ruby og Ryan som måtte prioriteres nå, og de skulle få den fulle og udelte oppmerksomheten hennes.

*

Dougie MacLachlan stønnet der han sto og stirret på den svarte døren foran seg. «Kan denne dagen bli verre?» Han sa ordene høyt selv om ingen hørte dem.

Han hadde ikke sovet på to døgn. Det første flyet hans fra Glasgow til London hadde blitt forsinket, noe som hadde ført til at han hadde mistet flyet til Washington og blitt overført til en ny rute. Så hadde et av flyene på den ruten fått motortrøbbel, og han hadde endt opp på en flyplass han aldri engang hadde hørt om, noe som hadde gjort det enda vanskeligere å komme seg til Washington. Nå virket det som om stedet han hadde leid hadde dobbeltbooket ham og et annet par i samme leilighet. Og siden de hadde kommet dit først hadde ikke Dougie lenger noe sted å bo i en by som var fullstendig ukjent for ham.

Han kikket på klokken. Siden han hadde blitt over et døgn forsinket i løpet av denne reisen, var det nå bare en time til han skulle være på jobb.

Han overså de verkende skuldrene og den rumlende magen og gikk tilbake til T-banen. Jobben på Wald Barnesykehus hadde kommet til rett tid. Det var et universitetssykehus – akkurat som det han hadde jobbet på i London og før det i Glasgow, og det hadde en av de beste nyfødtintensivavdelingene i landet.

Etter et krevende år hadde han kastet seg over muligheten til en miljøforandring. Men det ene han ikke ville gå på akkord med, var spesialiseringen sin. Dougie hadde forelsket seg i tanken på å jobbe på nyfødtintensiven før han i det hele tatt hadde begynt å studere medisin. Mange vek tilbake for å gi de bitte små pasientene spesialistbehandling, men han hadde visst at det var der han ville jobbe siden den første gangen han besøkte en nyfødtintensiv.

Han hadde vokst opp i et av de røffere områdene i Glasgow. Mens andre kanskje malte et dystert bilde av området, hadde Dougie blitt oppdratt i et nærmiljø der folk tok seg av hverandre og gikk fritt ut og inn av hverandres hus. Han hadde vært en oppvakt type, og vennene og familiens hans hadde oppmuntret ham til å studere. Utdannelse var gratis for skotske studenter, og legeutdannelsen hadde vært innenfor rekkevidde.

Det hadde kommet som litt av et sjokk da barndomsvenninnen hans, Lisa, hadde født dagen etter at han hadde feiret opptaket til medisinstudiet. Den hemmelige graviditeten og mangelen på svangerskapsoppfølging hadde hjemsøkt ham siden, og da hun hadde født datteren i uke tjueåtte, hadde Dougie vært en av dem som hadde brukt resten av sommeren på den glovarme nyfødtintensiven sammen med henne.

Han hadde blitt fascinert og hadde forsøkt å suge til seg så mye kunnskap som mulig, samtidig som han forsto hvor forvirret, skamfull og sliten barndomsvenninnen følte seg. Guddatteren hans, Trixie, var nå en frisk og rask fjortenåring som bokstavelig talt kunne ta medalje for Skottland når det gjaldt å snakke for seg, og hun fikk hver dag til å føles lysere.

Da han kom til sykehuset, var det ingenting han ville mer enn å slenge fra seg bagasjen og finne et hjørne å krølle seg sammen i – fortrinnsvis et hjørne som hadde noe å spise.

Men dette var den første dagen hans i ny jobb, og Dougie var gammel nok til å vite at førsteinntrykket var viktig. Han slepte koffertene til administrasjonen, så til HR og signerte alt som skulle til for å få et formelt ID-kort. Hvis de ansatte ble overrasket over den skrukkete jeansen og t-skjorten han hadde reist i, var de høflige nok til ikke å si noe om det.

Etter å ha gått feil fire ganger, hadde han fortsatt ikke funnet garderoben. Og for å gjøre vondt verre, luktet det varm og fristende mat fra en eller annen korridor. Vanlige folk spiste visst frokost nå.

Etter å ha slept bagasjen sin forbi det store skiltet til nyfødtintensiven for femte gang, ga han opp og brukte det nye ID-kortet sitt til å skanne seg inn.

Hoder så opp idet han kom inn med koffertene sine inn bak seg. Kaffe. Han kunne lukte kaffe et sted.

En slank sykepleier med mørkt hår satt opp i en høy hestehale, kledd i en knallrosa uniform, flyttet seg vekk fra en kuvøse med hodet litt på skakke.

«Kan jeg hjelpe deg med noe?» Hun ga ham et merkbart overblikk. I ørska som han var, lurte han på om hun ville si noe om den rufsete fremtoningen hans eller om det var et beundrende blikk, før han innså hva det var hun lette etter – et ID-kort.

Han dro det ut av bukselommen. «Douglas MacLachlan. Jeg er den nye legen deres. Jeg forsøkte å skifte for så å rapportere til Benedict Denbar, men noen har visst gjemt garderobene for meg.»

Et lite smil. Hun nikket. «Alice Greene. Nyfødtintensivsykepleier.» Hun hevet øyenbrynene en anelse. «Dårlig dag?»

Han motsto fristelsen til å glefse ut noe. Han var sliten. Han var gretten. Han ville bare starte denne dagen slik at han forhåpentligvis kunne komme seg gjennom den uten å ende opp sammenkrøpet i et hjørne.

En eldre, blond kvinne kom bort til dem med rynket panne. «Alice, pausen din har begynt. Kan du hjelpe den nye legen vår på plass?»

Dougie rettet seg opp. «Jeg har fortsatt ikke sagt fra til Benedict Denbar at jeg er her.»

Kvinnen viftet med hånden. «Ikke tenk på det. Jeg skal fortelle ham at du har kommet.» Hun så på koffertene hans. «Og vi forsøker å unngå å oppmuntre de ansatte til å flytte rett inn.»

Som om ydmykelsen ikke var komplett, rumlet magen hans høyt. Han åpnet munnen for å svare, men Alice hadde stilt seg ved siden av ham og dultet uventet til ham. «Tara er avdelingssykepleieren vår, så hun må adlydes. Kom igjen.»

Alice holdt døren åpen for ham mens han samlet sammen koffertene sine igjen. Hun klarte ikke å skjule hvordan hun moret seg da hun ledet ham bort en korridor som virket kjent. «Her er garderobene», sa hun og pekte. «Men jeg tviler på at skapene er store nok til koffertene dine.»

Han sukket, lite lysten på å forklare. «Takk. Er det mulig å ta seg en dusj?»

Hun nikket. «Vil du at jeg skal kjøpe med meg noe fra kantinen til deg mens du dusjer?»

Han nølte. Det var en hyggelig gest, men han hadde nettopp møtt henne. Han ristet på hodet. «Ellers takk. Jeg får dusje og skifte og komme meg tilbake til nyfødtintensiven.»

«Har du din egen uniform?»

Det var et helt normalt spørsmål. Mange av de ansatte som hadde jobbet noen år på nyfødtintensiven, brukte sine egne, særegne uniformer. Men av en eller annen grunn satte spørsmålet ham ut. Hjernen klarte ikke helt å finne svaret.

Hun ristet litt på hodet. «Det er ikke så farlig, men hvis du ikke har det, står det en vogn med håndklær og rene uniformer på venstre side av rommet.»

Før han fikk sjansen til å si noe, spaserte hun videre i retning maten som han higet etter, men hadde vært for stolt til å takke ja til.

Pokker heller. Dougie rev opp garderobedøren og krympet seg umiddelbart da den traff veggen med et smell. Han så seg raskt rundt, lettet over å oppdage at rommet var tomt. Han hadde uniformer i den ene kofferten, men ante ikke hvilken og følte ikke for å romstere i dem akkurat nå.

Det lå en stabel med blå uniformer på vognen som Alice hadde fortalt ham om, så han tok et sett og et håndkle, og gikk for å dusje.

Etter dusjen følte han seg litt mer våken og opplagt. Han kledde på seg, la lommeboken, passet og de andre verdisakene sine i et av skapene og gikk ut i den lyse korridoren igjen. Den var for øyeblikket tom, så han lukket øynene, la hendene på hoftene og skjøt rygg i et forsøk på å strekke ut alle muskelknutene som kom av å ha sittet så lenge på ukomfortable flyplasstoler og i trange flyseter.

«Er dette en form for oppvarming før du skal ut i kamp?» spurte en munter amerikansk stemme.

Alice hadde kommet tilbake, bærende på en brun papirpose og et pappkrus.

«Hva?» Ikke det høfligste svaret, men han begynte å bli lei av å være til underholdning for denne ene sykepleieren. Han hadde ikke fulgt med tidligere, men nå som de var ute i den godt opplyste korridoren, så han at Alice Greene var mer enn bare litt iøynefallende.

Det mørke håret var satt opp i en hestehale, holdt på plass av en glorete greie som ville ha passet bedre inn på et diskotek. Hun hadde klar hud, fyldige lepper og brune øyne med veldig lange øyevipper.

Hun lo idet hun så opp på ham og rakte frem kruset og posen til ham. «Har dere ikke bryting i Skottland? Du så ut som om du varmet opp før en kamp. Uansett, jeg vet at du sa at du ikke ville ha noe, men du virket litt irritabel, så jeg tok med litt mat til deg.»

Hun ventet ikke for å høre om han hadde noe å si da han tok imot maten, men fortsatte bare å gå tilbake til avdelingen.

«Tusen takk», ropte han etter henne, litt senere enn han burde.

Hun så seg over skulderen. «Prøv deg på et smil eller to», sa hun. «Den kule, skotske aksenten din vil bare fungere en viss tid.»

Han pustet inn, trakk inn lukten av kaffe og tok en slurk. Posen var en annen historie. Han så skeptisk oppi den. En bagel med kremost. Ikke noe han ville ha valgt selv, men han fikk ta det han fikk.

Hva mente hun med «Prøv deg på et smil»? Virket han gretten? Det var ikke med vilje, men han hadde gått fra den ene katastrofen til den andre i løpet av det siste døgnet. Og kommentaren om aksenten hans fikk han tenke på senere. Han studerte de svaiende hoftene hennes i et øyeblikk før han innså hva han holdt på med og tok seg selv i nakkeskinnet. Magen rumlet igjen, og han skjønte at det var på tide å konsentrere seg om maten. Han hadde tatt to jafs før han i det hele tatt hadde begynt å nærme seg nyfødtintensiven og var ferdig lenge før han gikk gjennom døren.

En høy, mørk mann så opp og smilte strålende mot ham. «Doktor MacLachlan, kom bort hit.»

Det var det første stikket av glede han hadde følt siden han kom hit. Dougie var åpenbart sent ute nå, men denne fyren virket som om han ikke brydde seg. Kanskje han hadde hørt kofferthistorien.

De utvekslet et varmt håndtrykk før Benedict viste ham rundt på avdelingen og presenterte ham for så mange mennesker som mulig.

Dougie blunket forbløffet idet en kvinne i mønstret uniform dukket opp foran ham. «Hyggelig å treffe deg, doktor MacLachlan. Jeg er Penny Greene.»

Utrykket hans måtte ha sagt alt. Han hadde først trodd at Alice forsøkte å tulle med ham etter å ha skiftet uniform, men etter noen sekunder innså han at dette var en helt annen person. Sykepleieren lo og viftet med en hånd. «Ja, hun er søsteren min. Og ja, noen synes at vi ser ut som tvillinger, men jeg lover deg at vi er veldig ulike.» Hun lente seg mot ham og hvisket: «Jeg skal gi deg et hint: Vi har forskjellig farge på øynene.»

Dougie tok den utstrakte hånden hennes og studerte de blå øynene. Benedict dultet borti henne med hoften. «Doktor MacLachlan har andre ting å bekymre seg over enn å se forskjell på dere to. Jeg har hørt at han har problemer med å finne seg et sted å bo.»

Det var noe med måten de sto sammen og så på hverandre på som fortalte ham at disse to var veldig fortrolige med hverandre.

Penny sperret opp øynene. «Hva mener du med at du ikke har noe sted å bo?»

Dougie sukket. «Stedet jeg skulle leie, var dobbeltbooket. Flyet mitt ble forsinket, så noen andre hadde allerede flyttet inn før jeg kom frem. Det er visst førstemann til mølla-prinsippet som gjelder her.»

Penny ristet på hodet. «Det er jo helt meningsløst. Tok du kontakt med utleiefirmaet?»

Han nikket. «Det virker som om jeg har flyttet til Washington i høysesongen deres. De kunne ikke garantere at de kunne finne et annet sted.»

«Så hva har du tenkt å gjøre?» Penny sendte Benedict et talende blikk.

«Jeg antar at jeg må finne et hotell for natten og forsøke å finne ut av det i løpet av de neste dagene.» Bare tanken på det gjorde ham matt. «Vet dere om noen hoteller i nærheten?»

Alice kom bort til dem og ga en journal til Benedict, som han kikket på før han signerte elektronisk. Han kunne høre mobilen hennes dure i lommen, men hun overhørte den. Dougie flyttet litt urolig på seg og fulgte med da hun fortsatte bort til medisinvognen og begynte å måle opp medisin. De virket veldig uformelle her.

Penny presset leppene sammen. «Jeg vet kanskje om et sted du kan leie på kort varsel.» Hun nølte i et øyeblikk. «Hvis du synes at det er greit å dele med noen.»

«Det eneste kriteriet mitt nå er at det må ha en seng.»

Penny sendte Benedict det blikket igjen, så snudde de seg begge mot Alice som var i ferd med å låse medisinskapet etter seg.

Hun så opp som om hun fornemmet blikkene deres. «Hva er det?»

«Doktor MacLachlan står på bar bakke», sa Penny. «Han har ikke noe sted å bo.»

Noe flimret dypt i Alices øyne. Hun så på Dougie og ristet på hodet. «Nei», sa hun uten å tenke seg om. Hun tok til og med et skritt bakover.

Benedict gikk nærmere og smilte strålende mot henne. «Kom igjen, Alice. Det er perfekt timing. Du trenger å leie ut et rom, og doktor MacLachlan trenger et sted å bo.»

«Dougie», sa han automatisk. Han ville ikke at folk skulle bruke tid på å kalle ham doktor MacLachlan. Han vred litt på skuldrene. Situasjonen var i ferd med å bli utrolig ubehagelig utrolig fort.

«Han er gretten», fortsatte hun.

«Jeg er ikke gretten», svarte han skarpt.

Alice slo ut med hånden. «Vel, du var definitivt sinnasulten.»

«Men ikke nå lenger, takket være deg.»

Hun stirret på ham. Han stirret tilbake.

Han hadde lyst til å le høyt. Hvordan i all verden hadde han havnet i denne posisjonen? Han ville ikke dele hus med noen fra den nye jobben sin.

«Jeg kjenner ham jo ikke engang. Kanskje han har noen skrekkelige uvaner.»

Dette var som en lekeplasskrangel.

«Det går bra. Jeg finner meg nok et sted å bo snart. Kanskje utleiefirmaet faktisk vil ordne opp i det.» Han tok telefonen opp fra lommen med en taus bønn om at han hadde gått glipp av en telefon, en melding eller en e-post. Skjermen var irriterende tom.

«Ikke tenk mer på det», fortsatte han. «Det siste jeg vil, er å trenge meg på der jeg ikke er velkommen.»

Alice krympet seg. «Brutalt», sa hun kjapt.

Han hadde en forferdelig forutanelse om at de virkelig ikke ville komme overens som medarbeidere.

Så sukket hun og la armene i kors. «Røyker du?»

«Nei.»

«Har du rar musikksmak?»

Han lo nesten av det bisarre spørsmålet. «Nei.»

«Plukker du opp etter deg selv?»

Nå brast han i latter. «Moren min lærte meg godt opp. Jeg rydder opp etter meg selv.»

Penny stilte seg ved siden av henne. «Kom igjen, Alice. Det vil hjelpe deg ut av knipen.»

Et irritert uttrykk for over Alices ansikt.

«Jeg kan bake. Spesialiteten min er red velvet-muffins», sa Dougie. Han nøt faktisk denne utvekslingen. Selv om hun hadde blitt tatt på sengen, fikk han et inntrykk av at hun ikke var like ugjestmild som hun lot som. Det siste han ville, var å være en uvelkommen gjest i noens hjem.

Hun hevet et bryn. «Hva med bananbrød?»

Han nikket, litt usikker på om han kunne bake det. Men hvem som helst kunne google en oppskrift.

«Liker du katter?»

Dette kunne være et lurespørsmål. Han holdt henne ikke for god til det. Men han klistret på seg et smil, for dette svaret var sant. «Jeg liker katter, men katter elsker meg.»

Hun så mistenksomt på ham. «Du kan få en ukes prøvetid.»

En uke. Det ville gi ham nok tid til å gi utleiefirmaet en kraftig advarsel og gi dem en sjanse til å gjøre opp for seg. Han forsøkte å overse det faktum at de ikke hadde brydd seg så særlig mye om feilen de hadde gjort før i dag.

«En uke er sjenerøst av deg», sa han, åpenbart takknemlig ved tanken på å ha et sted å hvile den slitne kroppen sin i kveld. «Tusen takk.»

Hun løftet opp medisinene og rettet en formanende pekefinger mot ham. «Ikke la meg angre på det», sa hun før hun gikk tilbake til barna hun hadde omsorgen for.

«Perfekt», sa Penny med et smil. Hun virket lettet, og Dougie undret på om han burde spørre henne om hvorfor.

Benedict ga ham noen notater. «Jeg vil at du skal gå gjennom disse pasientene slik at vi kan snakke om dem senere på teammøtet.»

Dougie nikket og registrerte navnene på barna det var snakk om. Han var vant til å jobbe på denne måten. Det var ikke uvanlig for de ansatte å gå gjennom pasientene sammen. Det var ofte til stor hjelp at de forskjellige yrkesgruppene kom med sine synspunkter – andre spesialister, sykepleiere og leger kunne komme med innspill og oppfordre til målrettet gruppeinnsats. Men idet Dougie skumleste gjennom notatene, reiste plutselig nakkehårene hans seg.

Nei, fortalte han seg selv. Slutt med det der. Det var ingen grunn til å begynne å tenke slik igjen. Dette var Washington, ikke London. En helt ny by, og en helt ny start.

Han forsøkte å holde på den tanken resten av dagen. Han kunne ikke la fortidens demoner ødelegge fremtiden sin.

